
1. AFIRMAREA IDENTITĂŢII NORDICE ÎN CONTEXT EUROPEAN

 

1. Modelul nordic - formă specifică de construcţie a societăţii europene

Identitatea nordică reprezintă un concept care încearcă să cuprindă o mare varietate geografică, lingvistică, socio-culturală care acoperă Norvegia, Suedia, Finlanda, Danemarca şi Islanda (precum şi teritoriile autonome din insulele Faeroe şi Groenlanda). Aceste ţări au numeroase caracteristici comune legate de amplasarea geografică, religie, apropierea dintre stat şi biserică, tradiţie democratică, economie mixtă, grad înalt al înfăptuirii egalităţii, afirmarea bunăstării generale, cooperarea la nivel instituţional, cultură specifică etc. Acest set de trăsături caracteristice a făcut posibilă cooperarea regională a acestor ţări, ducând la afirmarea deplină a identităţii nordice. De-a lungul istoriei ultimului secol, cele cinci ţări nordice au dezvoltat societăţi cu o performanţă economică deosebită, evitând riscurile majore ale epocii contemporane, promovând egalitatea dintre bărbaţi şi femei, dintre categoriile socio-economice şi dintre regiunile sale geografice.

Marele economist John Kenneth Galbraith afirma că provocarea majoră a secolului al XX-lea a fost aceea a producerii unor mari decalaje economice ce au impus noi obiective pentru acţiunea politică şi dezbaterea publică internă şi internaţională. Modelul nordic de societate este un răspuns la astfel de provocări, iar el are trăsături caracteristice bine definite în raport cu alte paradigme sociale aplicate în diferite ţări europene. 

Conform opiniei multor cercetători europeni, în cadrul Uniunii Europene se pot distinge trei modele de construcţie a societăţii:

1. modelul nordic (Suedia, Danemarca, Finlanda), caracterizat de un nivel înalt de participare pe piaţa muncii, un grad scăzut al inegalităţii (coeficienţii Gini) şi investiţii mari în domeniul social;

2. modelul sudic (Grecia, Italia, Spania, Portugalia), caracterizat de slaba folosire a forţei de muncă, nivel ridicat al inegalităţii şi sărăciei, dar cu familii tradiţionale puternice;

3. modelul central (Germania, Franţa, Austria, Luxemburg), caracterizat de un raport echilibrat între sărăcie şi bogăţie, cu excepţia Marii Britanii, în care se manifestă un nivel ridicat al inegalităţii şi sărăciei.

Modelul nordic al societăţii a impus o realitate certă: a redus sărăcia, a promovat libertatea individuală, a aplicat cu succes un sistem de asistenţă socială eficient. Conform experienţei ultimelor decenii, principiul după care "fiecare contribuie prin taxe şi fiecare dă ceva înapoi societăţii" a întărit coeziunea socială şi a dus la prosperitate - afirma omul politic suedez Lars Engvist. Tot el remarca faptul că nu au putut fi eliminate total riscuri majore precum şomajul unor categorii de muncitori, discriminarea faţă de imigranţi şi mai ales unele forme de alienare socială.

Modelul nordic combină sistemul extensiv de asistenţă socială cu o politică a pieţei muncii ce urmăreşte folosirea completă a forţei de muncă, oferirea unor oportunităţi şi şanse egale pentru toţi cetăţenii şi o redistribuire echitabilă a veniturilor. Conform acestui model, baza lărgită a pieţei de muncă susţine un sector public extins şi un sistem de asistenţă socială finanţat pe bază de taxe. Tendinţa lumii contemporane de a crea inegalităţi socio-economice a fost contracarată astfel prin afirmarea unui stat puternic şi a unei economii de piaţă consolidate care se susţin reciproc. În celelalte modele sociale europene, mai ales în modelul sud-est european, nivelul sărăciei şi inegalităţii este mult mai ridicat şi costurile sunt suportate de unele categorii sociale cum ar fi femei, tineret, pensionari etc. Analiştii afirmă că un al patrulea model de societate ar fi cel american. Făcând o comparaţie între modelul american şi cel norvegian, se poate observa că ambele au productivitate a muncii asemănătoare, dar modul de distribuire a rezultatelor acestei productivităţi este radical diferit. Rezultatele cercetărilor demonstrează că Statele Unite reprezintă o societate a "învingătorilor" şi a "celor ce pierd", iar diferenţele dintre ei sunt uriaşe, fiind foarte dificil a supravieţui, la un nivel minim al venitului. În ţările nordice, redistribuirea este realizată astfel încât să se poate trăi la un nivel decent, având un venit minim lunar. Modelul nordic, promovat mai ales de partidele social-democrate nordice, constituie un motiv de reflecţie pentru redefinirea social-democraţiei europene confruntată cu provocările societăţii contemporane.

 

1.2 Modelul nordic al "statului bunăstării generale" (welfare state)

La începutul secolului al XX-lea, ţările nordice aveau un nivel de dezvoltare relativ scăzut, dar în primele decenii situaţia s-a schimbat radical prin aplicarea regulilor economiei de piaţă, ale democraţiei, prin acţiunea unor organizaţii civile şi mai ales a unor politici active ale statului. Ulterior, majoritatea guvernelor europene au aplicat în general politica "statului bunăstării generale", dar în ţările nordice s-a remarcat rolul dominant al guvernelor naţionale în elaborarea politicilor sociale, dezvoltarea extensivă a sectorului public pentru implementarea acestor politici şi un anumit tip de redistribuire a veniturilor. În ţările nordice, statul a dobândit astfel o importantă funcţie social-politică, concomitent cu dezvoltarea sectorului privat, a societăţii civile şi familiei. Statul modern de tip welfare a avut ca element constitutiv conceptul asistenţei sociale (care a înlocuit vechile poor laws). Programele de asigurare a securităţii sociale au constituit un răspuns la marile probleme ale sărăciei populaţiei de vârsta a treia, ale accidentelor industriale, şomajului. Încă din 1842, unul dintre primele programe de acest tip s-a preocupat de stabilirea unor compensaţii pentru minerii din Norvegia, iar în restul Europei s-au semnalat iniţiative asemănătoare. În 1880, Germania condusă de Bismark a introdus un sistem naţional de asistenţă socială supravegheat de stat. Ulterior, "invenţia europeană" a sistemului securităţii sociale s-a extins în toată lumea, în 1995 fiind adoptat de aproape 165 de ţări ale lumii. În ţările nordice, aplicarea acestui sistem a implicat afirmarea rolului statului, coordonarea activităţii structurilor sale instituţionale şi întărirea familiei. Cercetătorii afirmă că există numeroşi factori istorici care explică încrederea cetăţenilor din ţările nordice în stat, în guvernele care îi conduc, diferită de cea a cetăţenilor din sud-estul Europei sau din Statele Unite ale Americii. Feudalismul din regiunea nordică a fost mai puţin rigid decât în restul Europei şi tendinţa spre "egalizare" a fost prezentă chiar în perioada pre-industrială. Un rol deosebit a avut omogenitatea culturală determinată de limbă, religie, comportament social al acestor populaţii relativ reduse ca număr. În condiţiile specifice acestor ţări, mai ales datorită strânsei legături dintre stat şi biserică, s-a putut întări şi legitima rolul actual al statului.

În comparaţie cu restul Europei, modelul nordic al statului bunăstării generale are câteva trăsături caracteristice importante:

· un rol mult mai mare al statului la nivel central, comparativ cu alte state europene în care un rol deosebit are administraţia locală;

· ponderea mare a forţei de muncă în sectoarele publice (mai ales sănătate şi educaţie);

· întărirea sectoarelor publice care ocupă o mare parte a forţei de muncă (90%, faţă de 40-80% în restul Europei şi 45% în SUA);

· organizarea unor sisteme de asistenţă socială care au la bază asigurarea pensiilor, serviciilor de sănătate, alocaţiilor pentru copii;

· manifestarea unui grad înalt de încredere a cetăţenilor în guvern, într-un "stat prietenos", diferit de alte state europene;

· aplicarea unui sistem de asistenţă socială pentru întreaga populaţie, pe categorii şi subgrupe, indiferent de statutul social sau caracteristicile individuale;

· afirmarea egalităţii dintre sexe, mai ales o dată cu aplicarea legislaţiei din anii '70, referitoare la asigurarea drepturilor femeilor. Piaţa muncii din ţările nordice se caracterizează printr-un grad mare de ocupare a forţei de muncă feminine şi printr-un sistem de protecţie deosebită pentru mamele aflate în câmpul muncii;

· sistemul asistenţei sociale este deschis tuturor claselor şi categoriilor sociale;

· finanţarea sistemului de asistenţă socială se realizează prin sistemul de impozite prin care se efectuează redistribuirea veniturilor, astfel încât în ţările nordice se înregistrează cel mai scăzut nivel al sărăciei;

· sistemul de asistenţă socială are drept priorităţi centrele pentru îngrijirea copiilor, bătrânilor, persoanelor cu handicap etc.;

· folosirea completă a forţei de muncă nu reprezintă un obiectiv în sine, ci o condiţie a asigurării resurselor economice pentru aplicarea sistemului asistenţei sociale;

· politicile sociale au un puternic suport popular şi constituie o prioritate politică pentru toate partidele din ţările nordice.

În concluzie, se poate afirma că toate aceste caracteristici implică acţiunea eficientă a statului, dar şi afirmarea mentalităţii specific nordice care au dus la manifestarea unei puternice coeziuni şi stabilităţi sociale.

După 1990, în perioada manifestării unor tulburări la nivel economic, s-au înregistrat, la nivel european, rate mari ale şomajului, scăderea susţinerii sistemelor de asistenţă socială. Ţările nordice au reuşit să se menţină, însă, în coordonate esenţiale constante, mai afectate fiind Suedia şi Finlanda. În ultimii ani, guvernele ţărilor nordice au făcut mari concesii ideologiei neoliberale, dar în acord cu valorile tradiţionale ale muncii şi participării sociale. Analiştii apreciază că structura de bază a statului bunăstării generale a rămas intactă şi a avut un puternic sprijin popular. În unele ţări s-au înregistrat însă şi schimbări majore, cum ar fi în Danemarca, dar specificul modelului nordic a supravieţuit provocărilor epocii actuale.

 

 

 

1.3 Modelul nordic şi provocările epocii contemporane

Experienţa europeană a aplicării unor sisteme de asistenţă socială în diferite ţări a evidenţiat riscurile acestei opţiuni, iar astăzi se pune problema redefinirii priorităţilor, a reconstrucţiei programelor sociale pentru a face faţă provocărilor şi nevoilor contemporane. Marile exigenţe ale procesului construcţiei europene impun constrângeri financiare majore guvernelor europene şi, implicit, modificări semnificative ale politicilor lor sociale, ale vechilor paradigme de construcţie socială experimentate în ultimele decenii. În condiţiile intensificării concurenţei economice pe plan internaţional, al extinderii modelului american de societate, al afirmării economiei care are la bază cunoaşterea, se impune o reevaluare a diferitelor modele sociale europene şi desprinderea unor concluzii pentru viitor. 

Conform analiştilor care au studiat modelul nordic, obţinerea bunăstării sociale a impus întotdeauna corelarea celor trei elemente fundamentale: statul, piaţa muncii şi familia. Actualmente, piaţa muncii se caracterizează prin existenţa unor mari inegalităţi şi un grad mare de instabilitate socială. Această instabilitate conduce la riscuri majore pentru situaţia copiilor, a tinerilor, a familiilor şi reduce posibilitatea funcţionării sistemului tradiţional de asistenţă socială. Unii cercetători subliniază că noul context economic internaţional impune o schimbare calitativă a politicilor sociale, o nouă strategie în acest domeniu. Gösta Esping-Andersen, profesor de sociologie la Universitatea Pompeu Fabra din Barcelona, propune din această perspectivă o strategie bazată pe priorităţi, cum ar fi maximizarea capacităţii mamelor de a concilia munca cu activitatea de creştere a copiilor, încurajarea persoanelor în vârstă de a prelungi perioada de muncă, creşterea investiţiilor pentru protejarea copiilor de sărăcie, socializarea şi educarea copiilor, redefinirea raportului dintre muncă şi odihnă, reconceptualizarea egalităţii şi garantării dreptului la viaţă etc.

La rândul său, profesorul de sociologie Joakim Palme de la Universitatea din Stockholm, într-un studiu referitor la protecţia socială în secolul al XXI-lea, observa că actualmente asistăm la criza "statului bunăstării generale" şi la un nivel al şomajului îngrijorător, ceea ce obligă la o reflecţie gravă asupra viitorului.

În ţările europene, sistemele de protecţie socială trebuie să răspundă unor provocări determinate de factori diferiţi: raportul dintre populaţia activă şi cea inactivă, şomajul, gradul ridicat de sărăcie şi excludere socială, problema imigranţilor, ca şi schimbările majore ale contextului internaţional care au deschis noi oportunităţi şi au impus noi restricţii. În acest context, se pune problema rolului politicului menit a formula răspunsuri şi a rezista presiunilor forţelor economice în numele unor valori şi idealuri fundamentale de tip umanist.

În Suedia, ca oriunde în lume - afirma Carl Tham, Secretarul general al Centrului Internaţional de Studii Social-Democrate "Olof Palme" - se pune problema căii de urmat: ce politică se alege în condiţiile unei puternice presiuni a forţelor conservatoare, a unor interese economice puternice care acţionează în direcţia limitării acţiunii politice? În acest context, politica social-democrată va trebui să se adapteze şi să reziste acestor presiuni, va trebui să devină flexibilă, dar să-şi păstreze valorile sale fundamentale - considera analistul suedez. Tot el aprecia că varianta nordică a social-democraţiei a rezistat crizei economice a anilor '90 şi şi-a păstrat coordonatele fundamentale, considerând familia, mai ales copiii şi femeile, precum şi educaţia drept elemente esenţiale ale societăţii.

Modernizarea politicilor sociale constituie, din această perspectivă, o condiţie esenţială menită a realiza echilibrul între eficienţă şi egalitate, identificarea oportunităţilor de pe piaţa muncii şi a resurselor umane corespunzătoare, stabilirea unei relaţii optime între drepturile şi responsabilităţile cetăţeneşti.

În cadrul dezbaterilor despre viitorul Europei, reformarea modelului social-democrat are o semnificaţie politică majoră, reprezentând o variantă reală, eficientă de răspuns la marile provocări şi schimbări ale epocii la exigenţele construcţiei Europei unite şi asigurând stabilitatea şi predictibilitatea în societate. Un renumit istoric american al economiei, Douglas North, a demonstrat că stabilitatea socială este un element fundamental al creşterii economice. În acest context, protecţia socială asigură un potenţial crescut de stabilitate socială, dar creează şi dileme neliniştitoare legate de efectele acesteia asupra comportamentului economic şi social al cetăţenilor, legate de relaţia dintre proprietatea publică şi cea privată, dintre sistemul public şi cel privat de asistenţă socială, ca şi de efectele globalizării asupra sistemelor naţionale de asistenţă socială. Social-democraţia nordică apreciază că în sistemul democratic european sunt prezente valori şi interese diferite care au dus la elaborarea unor căi diferite de construcţie a societăţilor democratice, dar, dincolo de aceste diferenţe, există valori democratice fundamentale comune.

 

1.4 Particularităţi ale social-democraţiei nordice

Mulţi teoreticieni au apreciat că social-democraţia contemporană a abandonat, în mare, temele legate de mişcarea muncitorească, orientându-se spre probleme specifice, cum ar fi cele legate de situaţia socială a femeilor, vârstnicilor, copiilor etc. În prim-planul dezbaterilor social-democraţiei actuale, mai ales a celei de tip nordic, apare raportul dintre generaţii, dintre "câştigători" şi "perdanţi", ca şi nevoia redefinirii claselor sociale. Unii politologi au susţinut chiar dispariţia claselor sociale, considerând că în societatea cunoaşterii sunt esenţiale capacitatea de cunoaştere şi talentul. Alţi cercetători din ştiinţele sociale au susţinut că în epoca contemporană asistăm la o polarizare socială intensă în "câştigători" şi "un proletariat de masă", precum şi la acutizarea problemelor legate de excluderea socială, şomajul de masă. Cercetătorii subliniază că, în viitor, în societatea post-industrială elementele fundamentale ale integrării şi manifestării egalităţii şanselor vor fi educaţia şi capacităţile de cunoaştere, ceea ce specialiştii numesc "capitalul socio-cultural". Referitor la investiţiile în acest domeniu, există, de asemenea, două strategii: pe de o parte, cea americană care susţine crearea unor insule de cunoaştere performantă într-o "mare a ignoranţei", cea care ar urmări constituirea unui "lac cu mici valuri de cunoaştere"; pe de altă parte, opţiunea pentru valorificarea întregului potenţial al societăţii. Ambele scenarii sunt direct legate de o viziune anume asupra eficienţei şi dimensiunilor umaniste ale acţiunii statului. În concepţia social-democrată nordică, referitor la excluderea socială un interes deosebit prezintă problema distincţiei între mai multe forme, grade ale excluderii ("hard" şi "soft" exclusion sau raportul work-poor şi work-rich) şi ponderea acesteia în cadrul diferitelor societăţi. În acest context, statul trebuie să sprijine intens categoriile defavorizate, persoanele cu handicap major etc.

În ultimele decenii, economiile, societăţile şi populaţiile restului Europei au înregistrat schimbări revoluţionare, în timp ce politicile nordice au rămas, în linii mari, neschimbate. Actualmente, se impune cu necesitate reconfigurarea arhitecturii acestora conform noilor nevoi şi provocări. Conform opiniei social-democraţilor nordici, această redefinire ar trebui să urmeze trei coordonate: nivelul claselor sociale, al problemei femeilor şi al timpului. Raportul dintre privat şi societal trebuie abordat din perspectiva efectelor pe termen lung asupra societăţii, familiei, creşterii şi educării copiilor. Acestea sunt astfel considerate investiţii esenţiale pentru asigurarea unei vitalităţi economice superioare, pentru evitarea polarizării sociale sau a şomajului masiv. După anii '90, investiţiile în politica privind copiii, promovate de guvernele nordice, sunt considerate o investiţie în viitor, în dezvoltarea societăţii pe termen lung. Conform acestei viziuni, un alt clivaj esenţial care trebuie evitat este acela dintre generaţii, politica referitoare la perioada pensionării, la integrarea socială şi bunăstarea celor de vârsta a treia constituind probleme la fel de importante ca şi cele legate de politica faţă de copii. În concepţia social-democrată nordică se afirmă că trebuie elaborată o politică de omogenizare a societăţii, de susţinere şi formare echitabilă a tinerei generaţii pentru ca în viitor să se limiteze inegalităţile sociale şi economice. Rezultatele acestei politici sunt evidente, întrucât în ţările nordice sărăcia a fost redusă la minimum, prioritate având eliminarea sărăciei copiilor.

Această politică de tip nordic exprimă o viziune social-democrată specifică cu mare tradiţie, având în vedere contribuţiile anterioare ale lui Gustav Möller, Ernst Wigforss sau Olof Palme. Se apreciază că în epoca actuală, este foarte dificil de elaborat o arhitectură socială adecvată, cu sens profund umanist, întrucât realitatea epocii post-industriale este încă difuză şi foarte dinamică. În acest context, s-ar impune elaborarea unei politici "pentru popor" (folktem) adecvată societăţii noului mileniu.

 

 

2. Modelul suedez - expresie tipică a modelului nordic

 

2.1 Contextul social-istoric al evoluţiei social-democraţiei suedeze

Din punct de vedere istoric, în secolul al XIX-lea mişcarea muncitorească suedeză a evoluat pe dimensiunea mişcării sindicale care s-a preocupat mai ales de problemele concrete legate de procesul muncii şi de acţiunea politică de cucerire a drepturilor cetăţeneşti şi participarea la viaţa politică. De-a lungul timpului, mişcarea muncitorească a reuşit să modifice într-un mod inedit forma proprietăţii private, muncitorii implicându-se în modul de organizare a muncii şi în repartizarea veniturilor. Noile forme democratice specifice ţărilor nordice, mai ales Suediei, au dus la revizuirea teoriei social-democrate tradiţionale. Astfel, proprietatea asupra mijloacelor de producţie a pierdut rolul său privilegiat, factorul determinant fiind controlul democratic asupra economiei, gradul de participare şi colaborare economică. Această politică realizată de guvernul social-democrat a fost susţinută de numeroase reglementări stabilite la nivelul întreprinderilor, de convenţiile colective referitoare la piaţa muncii, de aplicarea unei legislaţii a muncii adecvate, ca şi de dezvoltarea deosebită a sectorului public bazat pe proprietate publică. Experienţa a dovedit că acest sistem a permis valorificarea mecanismelor democraţiei în sensul obţinerii unui nivel superior de securitate, justiţie şi libertate socială. Experienţa social-democraţiei suedeze a mai arătat că nu atât problema proprietăţii este importantă, cât gestionarea democratică a economiei.

În a doua jumătate a secolului al XX-lea, în Suedia, a fost elaborat un sistem de protecţie socială menit a asigura securitatea economică a tuturor locuitorilor în caz de boală, şomaj sau bătrâneţe. Sistemul de învăţământ a asigurat tuturor copiilor accesul la educaţie, oricare ar fi nivelul veniturilor părinţilor.

În anii '70, politica social-democrată suedeză a acordat o atenţie deosebită problemelor de mediu şi egalităţii sexelor. În confruntările politice, partidul social-democrat suedez a militat împotriva inegalităţilor determinate de apartenenţa socială, sex sau etnicitate.

Analiza evoluţiei Suediei pe o perioadă de 35 de ani (1963-1998) a pus în evidenţă relaţia fundamentală ce caracterizează modelul nordic de societate: relaţia dintre piaţa muncii-familie-stat. La baza elaborării acestei strategii a stat concepţia conform căreia între modul de structurare şi colaborare a instituţiilor statului, modul de distribuire şi comportamentul social există o puternică interdependenţă. Obiectivul fundamental al acestei politici de tip welfare mix a fost acela de a folosi la maximum piaţa muncii, de a maximiza nivelul condiţiilor de viaţă prin reducerea excluderii sociale, a sărăciei şi a inegalităţilor. Experienţa politică a ultimelor decenii a arătat că welfare mix s-a acomodat schimbărilor economice, clivajelor politice şi relaţiilor de putere foarte dinamice din epoca actuală. Specialistul german în politică nordică Werner Wilkening, cercetător la Universitatea din Frankfurt, prezenta numeroase argumente în favoarea opţiunii pentru modelul suedez: stabilitate socială crescută (în 1998, şomaj 1,8%); menţinerea a 200 de ani de pace socială; control democratic al economiei; puternică influenţă a Partidului Social-Democrat în colaborare cu organizaţiile muncitoreşti; nivel avansat de promovare a egalităţii femeilor şi al folosirii forţei de muncă feminine (în 1998, 83%); grad foarte ridicat al distribuirii veniturilor, al dezvoltării învăţământului; model de muncă ce utilizează proceduri şi moduri de organizare în favoarea unor condiţii de muncă umane, Suedia având rol de pionierat în studiile referitoare la stress-ul în muncă, structuri ocupaţionale; grad superior de protecţie a copiilor şi a mamelor; combatere eficientă a excluderii sociale şi sărăciei; sprijinirea identităţii culturale; pregătirea pentru viitor a tinerei generaţii etc.

Anii '90, marcaţi de o criză economică şi politică accentuată, au pus problema reformării în profunzime a vieţii social-politice în Suedia. În timpul guvernării de dreapta din 1992, şomajul ajunsese la 4,1% din populaţia activă şi se manifesta un deficit bugetar semnificativ, iar pe plan politic se înregistra ascensiunea Noii Democraţii, un partid de extremă dreapta, ceea ce punea în discuţie credibilitatea internaţională a ţării. Aderarea Suediei la Uniunea Europeană, în 1994, a coincis cu venirea la putere a unui nou guvern de orientare social-democrată. Obiectivul fundamental al acestuia a fost redresarea financiară în domeniul public şi colaborarea cu toate partidele politice.

În primii ani ai guvernării a avut loc o redresare economică şi o depăşire a politicii "de bloc", realizându-se acorduri de colaborare cu forţele de centru, formând o coaliţie tripartită formată din social-democraţi, Partidul Stângii şi centrişti. Această colaborare a avut, însă, efecte negative asupra electoratului de stânga şi a produs confruntări interne la nivelul partidului social-democrat, între novatori şi tradiţionalişti, ceea ce a dus la demisia lui I.Carlsson de la conducerea partidului. În urma alegerilor, Goeran Persson a fost ales preşedinte al partidului, iar în 1996, după alegeri, forţele de stânga au reuşit, în colaborare cu "Verzii", să formeze un nou guvern. Din punct de vedere politic, s-a înregistrat o schimbare a raportului de forţe în blocul socialist, prin creşterea ponderii Partidului Stângii şi Partidului Verzilor. În acest context, marea provocare a fost confruntarea cu exigenţele integrării europene care produseseră un efect negativ în rândul opiniei publice suedeze, mai ales din cauza ratei mari a şomajului. Obiectivul politic principal în următorii 5 ani a fost menţinerea sistemului social pe aceleaşi coordonate, operând modificări în alte sectoare majore ale economiei suedeze.

 

2.2 Caracteristici actuale ale social-democraţiei suedeze

Programul partidului social-democrat suedez, adoptat în 2001, preciza că social-democraţii aveau ca obiectiv formarea unei societăţi solidare întemeiate pe idealurile democratice şi pe ideea egalităţii între toţi cetăţenii ţării. În centrul concepţiei social-democrate actuale se află dreptul la libertate individuală, în raport cu constrângerile materiale şi spirituale, dreptul de a interveni în mod activ în societate. Afirmarea egalităţii presupune dreptul de a alege şi de a urma propriul drum în viaţă, fără a suporta clivajele de putere şi influenţă cotidiene. În programul partidului se afirma că libertatea şi egalitatea sunt, la rândul lor, în legătură directă cu drepturile individului, dar şi cu realizarea intereselor generale ale societăţii, întrucât omul este o fiinţă socială care se dezvoltă în legătură cu cei din jur. Programul sublinia, astfel, coordonata esenţială a modelului nordic, faptul că bunăstarea individuală nu poate fi realizată decât prin acţiunea comună a cetăţenilor săi, care presupune aplicarea principiului solidarităţii (conştientizarea acestei independenţe).

În program se menţiona că societatea cea mai bună este aceea care se bazează pe acţiunea comună, pe respectul şi grija faţă de ceilalţi, cetăţenii trebuind să aibă aceleaşi drepturi, aceleaşi posibilităţi de a contribui la decizie şi aceleaşi îndatoriri faţă de societate. În acest context, principiul solidarităţii nu exclude progresul individual, dar este incompatibil cu egoismul şi exploatarea celorlalţi în numele interesului personal. Documentul sublinia că, în societate, puterea trebuie să se întemeieze pe societatea civilă, iar interesele economice nu pot limita democraţia.

Conform concepţiei social-democrate suedeze, democraţia se desfăşoară pe mai multe nivele, promovând o organizare socială în care persoanele, ca indivizi şi cetăţeni, pot influenţa deciziile referitoare la evoluţia generală a societăţii şi modul în care se munceşte zi de zi (modul de repartiţie, organizarea muncii, condiţiile de muncă etc.). Aceleaşi raporturi se pot regăsi şi la nivel social, între cetăţeni, încercându-se a se limita raporturile de dominare, diferenţele de clasă, clivajele sociale, discriminarea. În acest tip de societate, fiecare trebuie să-şi găsească locul, să poată decide asupra propriei vieţi, un principiu fundamental fiind acela conform căruia indivizii sunt egali, iar integritatea persoanelor este sacră.

Referitor la lumea actuală, programul social-democrat suedez aprecia că aceasta se caracterizează prin profunde clivaje sociale între ţările bogate şi cele sărace, prin acces inegal la marile cuceriri ale ştiinţei şi tehnicii contemporane. În document se sublinia că regimurile democratice au misiunea de a contracara marea influenţă a puterii financiare, ca şi mişcările naţionale fundamentaliste care pot duce la violenţă şi terorism. Se aprecia, de asemenea, că o altă caracteristică importantă a lumii actuale este creşterea gradului de mobilitate a populaţiilor ce impune noi forme de gestionare a diversităţii etnice şi culturale, pentru eliminarea marginalizării, excluderii de pe piaţa muncii a unor categorii de populaţie. Conform concepţiei social-democraţiei suedeze, o problemă majoră a omenirii este aceea a dezarmării şi evitării conflictelor armate care ar duce la numeroase victime. Viitorul planetei impune gestionarea judicioasă a resurselor planetei şi protejarea mediului, care cer luarea unor măsuri eficiente la nivel naţional şi internaţional.

În programul social-democrat suedez se menţionează că paradoxurile şi crizele lumii contemporane pun în evidenţă conflictul dintre puterea democraţiei şi cea a capitalului, între interesele generale şi cele private. Noile tehnologii lansează noi provocări forţelor democratice, determinând schimbări importante ale raporturilor dintre clase, agravând clivajele şi estompând vechile delimitări dintre capitalul financiar şi cel uman. În program se sublinia că numeroase schimbări au avut loc şi la nivelul proprietăţii, aceasta fiind puternic internaţionalizată. În unele situaţii, capitalul a implicat fonduri de pensii sau de asigurări ale salariaţilor, ce au dobândit astfel, parţial, poziţii de decizie. Programul apreciază că rolul deosebit al economiei cunoaşterii va determina, pe termen lung, creşterea aportului competenţei profesionale şi, implicit, se va întări poziţia muncii în raport cu cea a capitalului. În acest context, are loc creşterea masei celor marginalizaţi pe piaţa muncii care accentuează tensiunile dintre muncă şi capital şi creşterea clasei mijlocii care nu are o poziţie foarte stabilă. În document se aprecia că abordarea teoretică a acestor schimbări majore, produse la nivel mondial, a permis redefinirea unor concepte fundamentale ale social-democraţiei. Conceptul de clasă socială încearcă să surprindă diferenţe structurale existente la nivelul condiţiilor de existenţă, create de lumea producţiei şi care au un impact asupra vieţii individului. El surprinde, pe termen lung, de asemenea, diferenţele existente la nivelul puterii de cumpărare, a puterii de a decide asupra propriei vieţi şi a vieţii societăţii în care trăieşte fiecare cetăţean. Anii '90 au adus schimbări profunde şi au accentuat aceste diferenţe, mai ales în ceea ce priveşte nivelul salariilor, condiţiile de muncă, starea de sănătate, educaţia copiilor, accesul la cultură şi condiţiile de odihnă, care au limitat nivelul realizării umane. În document s-a apreciat că noile moduri de producţie au modificat atât componentele muncii, cât şi ale capitalului.

Conceptul actual de libertate dobândeşte, conform concepţiei social-democraţilor suedezi, dimensiuni noi legate de libertatea de a trăi la adăpost de orice opresiuni, constrângeri exterioare, de foame, ignoranţă, teama de viitor, implicând posibilitatea de a participa la decizii, de realizare pe plan personal şi de a decide singur asupra viitorului. Promovarea drepturilor omului şi cetăţeanului, votul liber, libertatea de gândire, de exprimare şi asociere sunt condiţii fundamentale ale libertăţii, dar nu sunt suficiente dacă există o stare de inferioritate economică, socială şi culturală şi dacă nu există un control democratic al grupurilor de putere economică. În document se apreciază că libertatea, egalitatea şi solidaritatea rămân valorile fundamentale ale unei societăţi democratice şi, în special, ale viziunii social-democrate europene.

Conform analizei din perspectivă social-democrată, economia şi piaţa muncii au un impact deosebit asupra societăţii, schimbând modul de producţie şi schimb, modul de gândire, organizarea socială, lansând, astfel, noi provocări politicului. În acest context, se impune o nouă ordine economică, care să asigure bunăstarea tuturor cetăţenilor şi protecţia socială pentru a face posibilă stăpânirea propriului destin.

În programul partidului social-democrat suedez se sublinia că, în noul context internaţional, s-a accentuat contradicţia dintre valorile economice ale capitalismului şi valorile umaniste, ceea ce a dus la apariţia unei societăţi violente, reci, fără încredere şi sentiment comunitar. Forţele democratice au reacţionat şi au dezvoltat diferite forme de colaborare internaţională, menite a se opune acestor consecinţe grave asupra umanităţii. Din această perspectivă, social-democraţia suedeză s-a înscris în curentul politic care doreşte a pune mondializarea în slujba democraţiei, a bunăstării şi justiţiei sociale.

 

 

 

2.3 O victorie electorală semnificativă

La alegerile legislative desfăşurate în septembrie 2002, social-democraţii suedezi au câştigat alegerile, împreună cu Partidul de Stânga şi Verzii, obţinând 53% din voturi contra partidelor de dreapta care au obţinut 43,8% din voturi. Partidul Social-Democrat, condus de Goeran Persson, a obţinut 40% din voturi, cu un plus de 3,6 puncte faţă de alegerile din 1998.

Manifestul electoral intitulat "A lucra împreună pentru securitate şi dezvoltare" cuprindea obiectivele politice ale partidului social-democrat pentru perioada 2002-2006. Luând în considerare experienţa de succes a ultimilor ani care a dus la crearea unei economii puternice, caracterizată de un ritm de creştere deosebit, şomaj redus, partidul îşi propunea abordarea problemelor dificile puse de o societate "mai rece şi mai dură".

În manifest se aprecia că securitatea şi justiţia nu se pot dezvolta decât într-un climat de solidaritate şi cooperare socială. Evenimentele din 11 septembrie 2001 au repus problema responsabilităţii şi cooperării în termeni noi, la nivel internaţional. În acest context, social-democraţia suedeză a stabilit ca prioritate politică asigurarea "securităţii pentru toţi" prin garantarea securităţii social-economice, prin lupta împotriva criminalităţii şi prin dezvoltare durabilă.

Un alt obiectiv politic important al programului electoral a fost cel legat de problemele copiilor şi tinerilor, consideraţi viitorul ţării. S-a optat, astfel, pentru un învăţământ de calitate, pentru acordarea unui sprijin financiar copiilor, asigurarea unor locuinţe pentru tineri şi a unor condiţii optime pentru familiile cu copii, prin creşterea alocaţiilor pentru copii, prin asigurarea unui învăţământ şcolar gratuit. În programul electoral al Partidului Social-Democrat s-au putut remarca iniţiative politice inedite referitoare la creşterea productivităţii muncii, astfel încât să crească ponderea timpului liber, aplicarea unui sistem educaţional intensiv, de o calitate deosebită, în acord cu noile cuceriri ale ştiinţei şi tehnicii. Educaţia permanentă pentru toate categoriile sociale a constituit un alt obiectiv important al programului. Din ianuarie 2003 va începe un program de pregătire preşcolară de la vârsta de 4-5 ani, deschis tuturor copiilor.

Referitor la politica locurilor de muncă, se va urmări ocuparea forţei de muncă în proporţie de 80%. 

Un rol deosebit va avea sprijinirea culturii, înţeleasă nu numai ca domeniu al frumosului, ci şi ca factor determinant al consolidării societăţii şi progresului social, un mod de identificare şi dezvoltare a personalităţii umane în viitor. În acest scop, guvernul social-democrat va acorda în perioada următoare un sprijin financiar deosebit culturii.

Pe plan internaţional, Suedia va intensifica activitatea sa în cadrul Uniunii Europene şi va participa la elaborarea unor strategii menite a asigura pacea în lume, eliminarea sărăciei, violenţei, rasismului, prin promovarea solidarităţii umane şi responsabilităţii politice.

 

 

3. ALTE MODele Ale social-democraţiEI NORDICE

 

1. Norvegia - un model al performanţei economice 

Unul dintre cele mai importante partide de pe scena politică norvegiană este Partidul Muncitoresc, fondat în 1880, un partid social-democrat de tip nordic, protagonist al statului bunăstării generale. De-a lungul timpului, acest partid a condus lupta democratică pentru accesul tuturor cetăţenilor la drepturile sociale, mai ales în domeniul învăţământului, pensiilor şi asigurării securităţii sociale. Partidul laburist norvegian a susţinut participarea activă a Norvegiei în cadrul NATO şi aderarea la Uniunea Europeană, deşi nu a reuşit să obţină sprijinul opiniei publice în realizarea acestui obiectiv. În 1972, Norvegia respingea aderarea ţării la comunitatea europeană, opinia publică din Norvegia exprimându-şi, astfel, rezerva faţă de procesul integrării europene, mai ales în zonele rurale. În aceste condiţii, Partidul Muncitoresc a susţinut ideea aderării la Comunitatea Europeană, mai ales din motive strategice de securitate, dar, în Parlament, ideea aderării nu a obţinut un sprijin majoritar. Dezvoltarea economică norvegiană s-a realizat pe coordonate extrem de favorabile, dar a cunoscut în anii '90 o uşoară creştere a şomajului. În acest context, sectorul public a jucat rolul său tradiţional de motor al economiei naţionale. Cu o creştere economică impresionantă, guvernul norvegian a investit banii în străinătate şi a menţinut echilibrul bugetar. Chiar şi actuala coaliţie guvernamentală, de centru-dreapta, susţine menţinerea unui "stat-providenţă" modernizat, promovând însă soluţiile de tip privat. Problema centrală a dezbaterilor politice actuale este cea a privatizării serviciilor publice. Serviciile private se află, în prezent, în concurenţă cu administraţiile colectivităţilor teritoriale, foarte puternice în Norvegia. Partidul Socialist de Stânga, care are tot o orientare social-democrată, a obţinut în ultimul timp bune rezultate electorale, centrându-şi programul politic pe probleme de mediu, opunându-se însă aderării Norvegiei al Uniunea Europeană.

Programul Partidului Muncitoresc din Norvegia pentru perioada 2001-2005 a prezentat o viziune asupra unei lumi fără sărăcie, a păcii, în care oamenii să fie liberi şi egali. În program s-au reafirmat valorile fundamentale ale social-democraţiei europene: libertatea, egalitatea şi solidaritatea.

În definirea conceptului de libertate se sublinia rolul deosebit al libertăţii de alegere care nu ar trebui afectată de condiţii de viaţă precară. Considerând că fiecare individ este unic, ca univers specific de credinţe, interese, opinii şi experienţe proprii, se aprecia că trebuie create oportunităţile pentru afirmarea lui, fără a o limita social, etnic etc. În acelaşi timp, se preciza faptul că fiecare individ se află în interdependenţă cu ceilalţi, iar această interdependenţă depinde, la rândul ei, de procesul recunoaşterii de sine, care are loc la nivel individual. Din această perspectivă, interesele individuale nu se opun intereselor sociale, ci se presupun şi interacţionează reciproc. De aceea, asigurarea libertăţii individuale impune o redistribuire a beneficiilor societăţii, eliminarea disparităţilor şi excluderii sociale - se menţiona în document.

Programul social-democrat norvegian aprecia că solidaritatea se realizează asigurând libertatea şi egalitatea pentru fiecare cetăţean, iar societatea va crea mai multă bunăstare dacă se va întemeia pe solidaritate socială. În acest context, se reafirma că Partidul Muncitoresc din Norvegia nu va accepta niciodată ca libertatea unor oameni să restrângă libertatea altora. Conform acestei concepţii, politicul trebuie să asigure poporului condiţiile participării şi controlului dezvoltării societăţii în care trăieşte. Libertatea de a vota, de a se organiza, dialogul, reflecţia şi demersul critic sunt elemente fundamentale ale unei democraţii reale.

În document se aprecia că, în epoca contemporană, marile provocări ale social-democraţiei sunt reînnoirea democraţiei, a statului, a modului de redistribuire socială, precum şi asigurarea dezvoltării durabile în contextul globalizării. Se preciza, de asemenea, că afirmarea identităţii naţionale nu se poate realiza fără promovarea solidarităţii şi toleranţei în întreaga societate.

În condiţiile globalizării, libera circulaţie a capitalurilor, crima organizată, crizele economice şi conflictele la nivel mondial au afectat economiile naţionale. În acest context, guvernele naţionale trebuie să întărească capacitatea de a reacţiona şi gestiona aceste schimbări, adaptând sistemul instituţional şi adâncind cooperarea instituţională, pentru a asigura stabilitatea şi consolidarea statului. Societatea civilă, comunităţile locale trebuie să asigure, la rândul lor, rolul de control, de limitare a birocraţiei. Sistemul democratic trebuie să funcţioneze la toate nivelele, astfel încât să se realizeze o distribuire a responsabilităţilor pentru a găsi soluţii reale problemelor de la nivel local sau naţional. Documentul aprecia că, la nivel naţional, este foarte important a se stabili priorităţile, a se asigura legătura dintre elaborarea politicilor şi aplicarea lor, antrenând participarea cetăţenilor. Transparenţa şi libera circulaţie a informaţiei sunt, din această perspectivă, elemente esenţiale ale guvernării, ale acestui tip de "a guverna împreună".

În program se menţiona că statul bunăstării generale, bazat pe asigurarea egalităţii şi securităţii sociale, va trebui să găsească forme noi de a acţiona astfel încât să reuşească să articuleze interesele individuale cu cele generale. Se afirma că acest tip de stat a fost creat pentru a asigura libertate, respect de sine şi drepturi sociale fiecărui cetăţean, pentru a promova solidaritatea socială şi spiritul de întrajutorare. În document se aprecia că redistribuirea socială a fost modalitatea prin care s-a încercat realizarea acestei politici şi ea a fost, în Norvegia, o experienţă reuşită. În programul social-democrat se considera că un popor sigur este un popor creativ. Astăzi, această politică trebuie să facă faţă noilor provocări: creşterea numărului serviciilor publice şi private, eliminarea noilor disparităţi impuse de epoca contemporană, îmbunătăţirea calităţii serviciilor, limitarea birocraţiei, astfel încât statul să răspundă flexibil nevoilor individuale specifice. Se sublinia că sunt necesare îmbunătăţirea managementului programelor susţinute de stat, o folosire intensivă a muncii, asigurarea unor condiţii optime de muncă şi valorificare a potenţialului fiecărui cetăţean.

Conform concepţiei social-democraţiei norvegiene, din punct de vedere economic, trebuie asigurat un nivel ridicat al creşterii economice, o dezvoltare a sectoarelor privat şi public. Statul, conform strategiei social-democrate, va trebui să sprijine domeniile-cheie ale dezvoltării: cercetarea, învăţământul, promovarea înaltei tehnologii. El va trebui să-şi adapteze strategia politică în funcţie de noile situaţii competitive, gestionând competenţele, investiţiile şi potenţialul de risc.

În document se aprecia că afirmarea identităţii naţionale se va baza pe acceptarea diversităţii culturale, a libertăţii individuale de exprimare, astfel încât să fie asigurată stabilitatea şi predictibilitatea socială. În noile condiţii istorice, identitatea naţională trebuie să fie deschisă, să fie bazată pe solidaritate, toleranţă şi acceptabilitate. În acest context, este important a lua în considerare că, astăzi, mulţi oameni caută acceptarea în noi grupuri şi organizaţii, în comunităţi locale sau noi familii. Fragmentarea societăţii în grupuri sociale închise poate fi sursa unor tensiuni, a unor manifestări fundamentaliste care ar tulbura societatea. Valorile şi atitudinile individuale şi de grup nu pot fi influenţate prin măsuri politice, ci prin dialog deschis, la nivel local. Din punct de vedere politic, poate fi promovată o politică de deschidere culturală, cultura având un rol deosebit în dezvoltarea capacităţii de a interpreta lumea, de a fi deschis schimbărilor din societatea contemporană.

În concluzie, programul considera că o preocupare principală a partidului a fost cea legată de participarea cetăţenilor la viaţa socială şi politică a ţării. Programele guvernamentale au încercat, în acest scop, să propună activităţi legate de nevoile cetăţenilor, de interesele specifice de grup sau individuale, dar mai ales să susţină activitatea la nivel local a organizaţiilor şi asociaţiilor cetăţeneşti. Partidul social-democrat va trebui să utilizeze şi să promoveze noi forme de comunicare şi dialog cu societatea civilă şi mai ales cu tineretul. În programul social-democrat se sublinia nevoia ca întregul sistem politic să fie preocupat de a acorda poporului influenţa şi puterea necesare în cadrul societăţii. În actualul context, se impune lansarea unor iniţiative politice, a unor noi forme de activitate politică care să valorifice oportunităţile oferite de societatea cunoaşterii şi informaţiei.

 

3.2 Modelul danez: experienţa unei politici deschise

Cazul Danemarcei este semnificativ pentru provocările cu care s-a confruntat "modelul nordic" al social-democraţiei europene.

După 1990, Partidul Social-Democrat danez s-a aflat în plină transformare la nivel ideologic şi organizaţional. După numeroase controverse interne, la conducerea partidului a fost ales Nyrup Rasmussen, provenit din lumea sindicală şi care a beneficiat de o mare popularitate în rândul partidului. El a reuşit, cu o mare abilitate politică, să negocieze cu coaliţia guvernamentală de dreapta un acord de compromis naţional în problema europeană. Cele 8 puncte ale acordului au devenit punctul de plecare al negocierilor Danemarcei cu comunitatea europeană. În 1992, Danemarca înregistra cele mai ample dezbateri publice referitoare la integrarea europeană, fiind respinsă, în primă fază, ratificarea tratatului de la Maastricht. Aceste confruntări referitoare la acceptarea tratatului semnalau divizarea societăţii daneze, decalajul important dintre ţara reală şi politica oficială a statului.

Programul Partidului Social-Democrat a abandonat tema tradiţională a luptei de clasă şi a înlocuit-o cu probleme moderne, cum ar fi protecţia mediului, libertatea culturală, reorganizarea economică, un nou "stat-providenţă", deschiderea spre Europa unită. În acest context, partidul a elaborat o linie politică flexibilă care i-a permis dialogul cu partidele de centru-dreapta în multe probleme de interes naţional. Lansarea programului său economic a produs un puternic impact social, mai ales în condiţiile în care guvernul de dreapta redusese alocaţiile de şomaj, schimbase sistemul de pensii, diminuase subvenţiile de stat în diferite domenii de interes public (poştă, telecomunicaţii, sănătate, mediu etc.). În următorii ani, Partidul social-democrat a preluat guvernarea ţării, afirmând rolul dominant al social-democraţiei în peisajul politic danez, aflat în plin proces de reconfigurare. Întreruperea colaborării dintre principalele partide de dreapta, Partidul Conservator şi Partidul Liberal, precum şi ascensiunea Partidului Social-Democrat, au fost elemente esenţiale ale acestui proces de reaşezare a scenei politice.

Guvernul condus de social-democraţi a reuşit să reechilibreze economia şi să aprobe o nouă lege a finanţelor, cu susţinerea partidului conservator. În aceste condiţii favorabile, guvernul condus de Poul Nyrup Rasmussen, a putut pune în aplicare modelul danez al statului bunăstării generale. În ultimii ani, Danemarca a cunoscut o dezvoltare economică susţinută (în medie, o creştere economică de 2,7% în perioada 1995-2000), iar şomajul a scăzut de la 12,3% în 1994, la 5% în 2001. În anul 2002, guvernul a lansat un plan de acţiune intitulat "Mai mulţi oameni pe piaţa muncii".

Modelul danez se bazează pe o politică socială amplă care vizează sistemul de pensii, colaborarea dintre diferite asociaţii cetăţeneşti şi sectorul public etc. Modelul danez se bazează pe aceleaşi principii fundamentale specifice modelului nordic: finanţare prin taxe, responsabilitate publică, cooperare cu sectorul privat, conectarea vieţii de familie cu locul de muncă, măsuri de activare socială, un rol deosebit acordat comunităţilor locale. Partidul social-democrat danez a desfăşurat şi o intensă activitate la nivel european.

La Convenţia Europeană care şi-a desfăşurat lucrările în anul 2002, Partidul social-democrat danez, în alianţă cu radical-liberalii, a prezentat un punct de vedere comun referitor la viitorul Europei. În declaraţie se preciza că, în noul context internaţional, este nevoie ca Europa să ia o atitudine comună, deschisă faţă de noile schimbări intervenite pe plan internaţional, să elaboreze o viziune menită a salvgarda interesele europene. În document se afirmă că, pentru Danemarca, esenţial este ca schimbările şi provocările actuale să nu afecteze radical sistemul de protecţie socială care a asigurat ţării pace şi stabilitate socială. Din perspectivă europeană, Partidul Social-Democrat sublinia că este nevoie ca Europa să fie mai unită, să ducă o politică mai activă, un rol deosebit revenind colaborării dintre partidele social-democrate europene. Europa va trebui, în viitor, să aibă o economie unică puternică, să dezvolte programe ecologice eficiente şi o politică a consumatorului de înaltă calitate, să limiteze creşterea taxelor, să elaboreze o politică comună referitoare la imigranţi şi refugiaţi, să limiteze crima organizată şi să elaboreze o politică socială la nivel european.

O Europă cu rol global major va trebui să-şi asume în mod responsabil misiunile în organizaţiile internaţionale, să participe la procesul negocierilor internaţionale şi, mai ales, la cooperarea internaţională. O problemă esenţială a Europei va fi atragerea cetăţenilor săi în dezbaterile referitoare la marile probleme europene şi mondiale. 

La nivel instituţional, Europa unită va trebui să realizeze o diviziune a muncii clară, descrierea procedurilor de decizie şi definirea relaţiilor dintre instituţii, astfel încât să fie protejate interesele comune ale Europei. Conform poziţiei Partidului Social-Democrat danez, un rol deosebit vor avea parlamentele şi guvernele naţionale, ca reprezentante ale diferitelor popoare ale Europei cu care acestea vor trebui să deschidă un dialog permanent.

În anul 2001, la alegerile generale, social-democraţii danezi conduşi de Poul Nyrup Rasmussen au fost învinşi de liberali, al căror lider era Anders Fogh Rasmussen, devenit ulterior premier al Danemarcei. Actualmente, el este susţinut de 2/3 din electorat, mai ales datorită poziţiei sale intransigente faţă de imigraţie. Politica sa de "îngheţare a impozitelor", ca şi reducerea numărului funcţionarilor de stat au compensat nerealizările din domeniul sănătăţii şi pensiilor. 

 

3.3 Modelul finlandez - afirmarea consensului politic şi social

După cel de-al doilea război mondial, pe scena politică finlandeză un rol dominant a avut Liga democratică a poporului finlandez care a reunit principalele partide de stânga: Partidul Comunist, Partidul Social-Democrat şi Liga Agrarienilor. Din punct de vedere socio-economic, problema centrală a Finlandei a fost aceea a trecerii de la o societate dominant agrară la o societate de tip industrial, schimbare de o amploare deosebită, realizată într-un interval de timp relativ scurt. Urbanizarea a implicat probleme sociale deosebit de complexe, însă nivelul de dezvoltare economică a permis luarea unor măsuri sociale, astfel încât, în anii '60, Finlanda să devină un stat al bunăstării generale, de tip nordic. După 1980, Finlanda a evoluat pe linia unei societăţi moderne a informaţiei, devenind o societate a contractului social, în care mişcarea sindicală, organizaţiile economice şi agricole au fost asociate la luarea deciziilor politice. Cooperarea întemeiată pe consens politic şi social a devenit o caracteristică a vieţii sociale finlandeze, iar administraţia locală a avut un rol deosebit de important în luarea deciziilor.

După anii '90, noul context internaţional a pus mari probleme economiei finlandeze, iar aderarea la Uniunea Europeană a limitat luarea deciziei la nivel naţional, impunând o regândire a modelului finlandez de societate. Noua Constituţie finlandeză, intrată în vigoare în martie 2000, a reflectat aceste schimbări, întărind parlamentarismul şi stabilind relaţii noi între instituţiile statului.

Scurta perioadă a guvernării de dreapta a fost dificilă şi a avut consecinţe negative asupra societăţii finlandeze. Din 1995, la conducerea ţării s-au succedat două guverne de coaliţie conduse de partidul social-democrat finlandez care au modificat sistemul politic ce a devenit, astfel, mult mai flexibil şi deschis schimbărilor manifestate la nivelul societăţii moderne.

În modul de construcţie a societăţii finlandeze se regăsesc aceleaşi caracteristici ale modelului nordic de societate care funcţionează pe principiile fundamentale ale statului bunăstării generale. Sistemul finlandez de asistenţă socială este finanţat printr-un sistem de impozitare menit a realiza redistribuirea socială a veniturilor, este universal, egal pentru toţi, se bazează pe un sector public puternic, pe servicii sociale de înaltă calitate şi pe puternica intervenţie a statului în acest domeniu. În finanţarea sistemului de asistenţă socială, un rol deosebit au atât impozitele naţionale, cât şi cele de la nivel local, menite a asigura serviciile sociale şi de sănătate corespunzătoare, mai ales pentru copii şi persoanele de vârsta a treia. Calitatea serviciilor sociale constituie elementul specific al ţărilor nordice. Este demnă de remarcat preocuparea pentru asigurarea condiţiilor de viaţă optime pentru bătrâni: studierea condiţiilor de viaţă, a mediului social, a posibilităţilor de deplasare, a accesului la diferite servicii (poştă, informare, bibliotecă sau alte servicii culturale). Multe dintre persoanele de vârsta a treia trăiesc în apartamente de ajutor social sau în instituţii unde beneficiază de supraveghere prelungită, activează în asociaţii de pensionari sau universităţi de vârsta a treia. Copiilor le sunt asigurate, de asemenea, condiţii egale, optime, de creştere şi educaţie. La şcoală le sunt asigurate, de exemplu, o mare parte a cantităţii de hrană zilnică, cadre de supraveghere şi securitate etc.

O atenţie deosebită s-a acordat asigurării egalităţii şanselor între femei şi bărbaţi, promovării dialogului social la nivel european, politicii de includere socială şi combaterii discriminării (pe criterii de rasă, sex, religie, origine etnică, handicap, vârstă etc.).

Finlanda se preocupă, în prezent, de coordonarea politicii sale sociale cu cea a Uniunii Europene, mai ales în domeniul respectării normelor comunitare de muncă, securitate şi igiena muncii, al politicii de sănătate publică etc. Atât la nivel comunitar, cât şi la nivel naţional, Finlanda a pus problema interacţiunii dintre protecţia socială şi economie, afirmând că marea provocare a mileniului actual, în Europa, va fi finanţarea sistemului de asistenţă socială. Guvernul finlandez apreciază că problema centrală este modalitatea de a combina o creştere economică susţinută cu un nivel ridicat al forţei de muncă şi protecţie socială.

Actualul program al Partidului social-democrat finlandez pune la bază valorile justiţiei şi responsabilităţii faţă de problemele comunităţii, faţă de rezolvarea problemelor vieţii de fiecare zi ale cetăţenilor. Continuarea politicii sociale, de promovare a muncii, bunăstării şi securităţii, iniţiate acum câţiva ani, presupune o politică flexibilă de cooperare cu celelalte formaţiuni politice. În program se menţionează că, deşi anii '90 au fost ani de criză economică, de creştere a şomajului, guvernul social-democrat condus de Paavo Lipponen a preluat conducerea ţării şi a reuşit să depăşească aceste dificultăţi majore. Actualmente, economia finlandeză s-a echilibrat, şomajul a scăzut, creându-se astfel premise favorabile intrării în noul mileniu.

Partidul Social-Democrat şi-a propus să continue politica de construire a societăţii bunăstării pentru toţi cetăţenii ţării, în condiţiile integrării europene. În program se precizează că realizarea acestui tip de societate se va face pornind de la nivelul individual şi al familiei, prin asigurarea unor servicii sociale de calitate şi a unor programe de muncă adecvate pentru părinţi. Se va încerca astfel să se asigure o participare egală a femeilor şi bărbaţilor la viaţa de familie.

O problemă centrală a politicii social-democrate va fi, în continuare, folosirea integrală a forţei de muncă, reducând şomajul, promovând colaborarea pe piaţa muncii, acordând facilităţi angajatorilor etc. Conform programului politic al partidului, un element important va fi colaborarea statului cu nivelul local al administraţiei, unde serviciile sociale trebuie să fie de calitate şi accesibile tuturor cetăţenilor. Partidul Social-Democrat Finlandez va acorda, în continuare, o atenţie deosebită promovării culturii, educaţiei pentru toţi şi cunoaşterii. În activitatea de membru al Uniunii Europene, Finlanda va urmări ca obiectivele asigurării securităţii sociale şi dezvoltării durabile să fie realizate prin cooperare europeană.

Alegerile legislative ce se vor desfăşura curând în Finlanda vor constitui un prilej de bilanţ al activităţii de 8 ani a guvernului social-democrat finlandez care a reuşit să facă din Finlanda una dintre ţările europene cu creştere economică constantă, o societate modernă, a consensului social şi politic.

